b"\n_START_ARTICLE_\nRaynald Denoueix\n_START_SECTION_\nUra pelaajana\n_START_PARAGRAPH_\nDenoueix pelasi koko uransa puolustajana FC Nantes Atlantiquessa. H\xc3\xa4n edusti seuraa 13 vuoden ajan ja kuului Jos\xc3\xa9 Arribas'n jeu \xc3\xa0 la nantaise-pelitavan lanseeraaneeseen joukkueeseen, joka voitti kaksi Ranskan mestaruutta 1970-luvulla.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Denoueix aloitti amat\xc3\xb6\xc3\xb6riseura US G\xc3\xa9tign\xc3\xa9n valmentajana, kunnes siirtyi 1982 ty\xc3\xb6skentelem\xc3\xa4\xc3\xa4n FC Nantes Atlantiquen organisaatioon juniorivalmentajaksi. H\xc3\xa4nen aikanaan Nantes'n junioriakatemiasta ponnistivat maailmanmaineeseen muun muassa Didier Deschamps ja Marcel Desailly sek\xc3\xa4 my\xc3\xb6hemmin Claude Mak\xc3\xa9l\xc3\xa9l\xc3\xa9n ja Christian Karembeun kaltaisia maailmant\xc3\xa4hti\xc3\xa4._NEWLINE_Kun Nantes'n p\xc3\xa4\xc3\xa4valmentaja Jean-Claude Suaudeau j\xc3\xa4tti teht\xc3\xa4v\xc3\xa4ns\xc3\xa4 kes\xc3\xa4ll\xc3\xa4 1997, nousi Denoueix uudeksi p\xc3\xa4\xc3\xa4valmentajaksi. Debyyttikausi ei sujunut kovin ruusuisesti ja Nantes sijoittui Division 1:ss\xc3\xa4 vasta sijalle 11. Liigasijoitukset olivat keskikastissa my\xc3\xb6s kahdella seuraavalla kaudella, mutta menestyst\xc3\xa4 tuli kahden Coupe de Francen mestaruuden my\xc3\xb6t\xc3\xa4. Lopulta kausi 2000/01 toi j\xc3\xa4ttipotin my\xc3\xb6s liigassa, kun Nantes'ssa juhlittiin seurahistorian kahdeksatta ja toistaiseksi viimeist\xc3\xa4 mestaruutta. Mestaruuden j\xc3\xa4lkeinen kausi alkoi kuitenkin vaisusti ja Denoueix sai lopulta tammikuussa 2002 potkut teht\xc3\xa4vist\xc3\xa4\xc3\xa4n._NEWLINE_Kes\xc3\xa4ll\xc3\xa4 2002 Denoueix siirtyi espanjalaisseura Real Sociedadin per\xc3\xa4simeen. Menestys oli debyyttikaudella komeaa ja baskiseura sijoittui Primera Divisi\xc3\xb3nissa komeasti hopealle. Denoueix valittiin menestyksen johdosta vuoden 2003 parhaaksi liigavalmentajaksi Espanjassa. Kaudella 2003/04 Denoueix johdatti Sociedadin Mestarien liigassa kuudentoista parhaan joukkoon, mutta liigassa seura j\xc3\xa4i viidenneksitoista ja h\xc3\xa4n sai l\xc3\xa4hte\xc3\xa4 kauden j\xc3\xa4lkeen._NEWLINE_Sociedad-pestins\xc3\xa4 j\xc3\xa4lkeen Denoueix on toiminut Canal+:n jalkapalloasiantuntijana ja ollut mukana Les Sp\xc3\xa9cialistes -ohjelmassa."